Diari Oficial de la Generalitat Valenciana


Sumari del DOGV 6636, del 24-10-2011 (2011/10079)

ACORD de 17 d'octubre de 2011, del Consell de la Sindicatura de Comptes de la Comunitat Valenciana, pel qual s'aprova la instrucció relativa a la tramesa a aquesta institució de la informació contractual del sector públic local.
------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/a/2011/10/17/(1)/dof/vci/html**

### Dades del document

Número de DOGV
:   6636

Data del DOGV
:   24-10-2011

Secció del DOGV
:   I. DISPOSICIONS GENERALS

Número del document
:   2011/10137


Data del document
:   17-10-2011

Organisme emissor
:   Sindicatura de Comptes

Tipus de document
:   Acord

Descriptors 

:   * administració local
    * verificació de comptes

ACORD de 17 d'octubre de 2011, del Consell de la Sindicatura de Comptes de la Comunitat Valenciana, pel qual s'aprova la instrucció relativa a la tramesa a aquesta institució de la informació contractual del sector públic local. [2011/10255]
L'article 29 de la Llei 30/2007, de 30 d'octubre, de Contractes del Sector Públic, regula la tramesa d'informació contractual als òrgans de control extern, sense perjudici de les seues facultats per a reclamar totes aquelles dades, documents i antecedents que estimen pertinents en relació amb els contractes de qualsevol naturalesa i quantia. Les dites facultats, en el cas de la Sindicatura de Comptes de la Comunitat Valenciana, són reconegudes en l'article 10 de la seua llei reguladora.
La Sindicatura de Comptes de la Comunitat Valenciana es troba immersa en un procés progressiu d'implantació dels mitjans electrònics, informàtics i telemàtics que coadjuven a aconseguir una major eficàcia en l'exercici de les seues funcions. En l'àmbit del sector públic local és on actualment s'ha assolit un major nivell de desenvolupament, atesa l'existència d'una plataforma per a la rendició de comptes que s'ha constituït en col·laboració amb el Tribunal de Comptes i d'altres òrgans autonòmics de control extern.
En coherència amb això, el Consell de la Sindicatura, fent un pas més en la direcció indicada i, d'acord amb el que preveu l'article 7.c de la Llei 6/1985, d'11 de maig, de Sindicatura de Comptes, ha considerat necessari regular la tramesa per part del sector públic local de la informació relativa a la seua activitat contractual.
Per tot això, el Consell de la Sindicatura de Comptes, en l'exercici de les funcions que li atribueix l'article 17.a de la seua llei reguladora, en la seua reunió de 17 d'octubre de 2011, ha aprovat la instrucció següent:
Article 1. Objecte
Aquesta instrucció té per objecte regular la informació contractual que hauran de trametre els òrgans de contractació de les entitats que integren el sector públic local de la Comunitat Valenciana, a la Sindicatura de Comptes de la Comunitat Valenciana (d'ara en avant, Sindicatura de Comptes).
Article 2. Àmbit d'aplicació i informació contractual que caldrà trametre
1. Formen part del sector públic local de la Comunitat Valenciana, a l'efecte de la present instrucció, les entitats que s'especifiquen en l'article 2.1, lletra b de la Llei 6/1985, d'11 de maig, de Sindicatura de Comptes (d'ara en avant, Llei de la Sindicatura).
2. Els titulars dels òrgans de contractació del sector públic local de la Comunitat Valenciana, o els seus presidents o secretaris en els cas que siguen col·legiats, hauran de trametre, abans dels tres mesos següents a la formalització del contracte, la informació contractual. A tal efecte, formalitzaran per Internet el model previst en l'annex d'aquesta instrucció que figura en l'adreça electrònica , i adjuntaran una còpia certificada en PDF del contracte, sense annexos ni documents complementaris, en els supòsits següents:
a) Contractes d'obres, concessions d'obres públiques, gestió de serveis públics i contractes de col·laboració entre el sector públic i el sector privat, la quantia dels quals sobrepasse els 600.000 euros, IVA exclòs.
b) Contractes de subministraments de quantia superior a 450.000 euros, IVA exclòs.
c) Contractes de serveis i contractes administratius especials de quantia superior a 150.000 euros, IVA exclòs.
d) Si es tracta de contractes mixtos, es trametran quan la suma de totes les seues prestacions supere els 150.000 euros, IVA exclòs.
3. Igualment, en relació amb els contractes assenyalats en l'apartat anterior, les incidències que s'especifiquen en el model que figura en l'annex d'aquesta instrucció, es comunicaran en el trimestre següent a què s'hi hagen produït.
Article 3. Requeriment d'altra documentació
Independentment de la informació indicada en el model que figura en l'annex d'aquesta instrucció, la Sindicatura podrà requerir l'enviament de documentació addicional en relació amb qualsevol contracte realitzat. El dit requeriment haurà de ser atés en els termes i terminis en què s'hagués plantejat.
Disposicions finals
Primera. Desenvolupament i aplicació
Es faculta el síndic major per a dictar actes i adoptar les mesures que considere oportunes per al desenvolupament i aplicació del que disposa la present instrucció.
Segona. Entrada en vigor
L'entrada en vigor d'aquesta instrucció es produirà al dia següent al de la seua publicació en el Diari Oficial de la Comunitat Valenciana, en relació amb tots els contractes que es formalitzen a partir d'aqueixa data.
València, 17 d'octubre de 2011
El síndic major,
RAFAEL VICENTE QUERALT


Còpia Permalink ELI